പഴയ വാക്ക് മറന്നുകാണില്ലെന്ന് കരുതുന്നു, ബന്ധുനിയമന വിവാദത്തില് കെ ടി ജലീലിനെ പരിഹസിച്ച് മുസ്ലിംലീഗ് തിരുവനന്തപുരം: ബന്ധുനിയമന വിവാദത്തില് ലോകായുക്ത വിധി ശരിവച്ച സുപ്രീം കോടതി വിധിയില് കെ.ടി, ജലീലിനെ പരിഹസിച്ച് മുസ്ലിംലീഗ് സംസ്ഥാന ജനറല് സെക്രട്ടറി പി.എം.എ. സലാം. രാഷ്ട്രീയ പ്രവര്ത്തനം അവസാനിപ്പിക്കുമെന്ന പഴയ വാക്ക് ജലീല് മറന്നിട്ടുണ്ടാകില്ലെന്ന് കരുതുന്നുവെന്ന് പി എം എ സലാം പറഞ്ഞു.. സുപ്രീം കോടതി രാജ്യത്തെ ഏറ്റവും വലിയ നിയമ സംവിധാനമാണ്. സുപ്രിം കോടതിക്ക് അപ്പുറത്തേക്ക് ഇനി മറ്റൊരു വിധിയും വരാനില്ല. ജലീല് പൊതുപ്രവര്ത്തനം അവസാനിപ്പിക്കണം എന്ന് ലീഗ് ആവശ്യപ്പെടുന്നില്ല. പക്ഷേ വാക്ക് ജലീല് മറന്നിട്ടില്ലെന്നാണ് കരുതുന്നതെന്നും സലാം വ്യക്തമാക്കി. ബന്ധുനിയമന വിവാദത്തില് കെ ടി ജലീലിന് തിരിച്ചടിയാണ് സുപ്രീംകോടതിയില് നിന്നും ഉണ്ടായത്. ലോകായുക്ത വിധി സ്റ്റേ ചെയ്യണമെന്നാവശ്യപ്പെട്ട് കെ ടി ജലീല് സുപ്രീം കോടതിയില് സമര്പ്പിച്ച ഹര്ജിയില് ജലീലിന്റെ വാദങ്ങള് കോടതി പൂര്ണമായും തള്ളി. ലോകായുക്ത റിപ്പോര്ട്ടില് ഇടപെടാനാകില്ലെന്നും അപേക്ഷ ക്ഷണിക്കാതെയുള്ള ബന്ധു നിയമനം ഭരണഘടനാ വിരുദ്ധമാണെന്നും വ്യക്തമാക്കി. ലോകായുക്തയുടെ കണ്ടെത്തലുകളെ പൂര്ണമായും ശരിവച്ച കോടതി ജലീലിന്റെ ഹര്ജി തള്ളുകയാണെന്ന് അറിയിച്ചു. ജസ്റ്റിസ് എല് നാഗേശ്വര റാവു അദ്ധ്യക്ഷനായ ബഞ്ചാണ് ഹര്ജി പരിഗണിച്ചത്. ഹര്ജി തള്ളുകയാണെങ്കില് അത് പിന്വലിക്കാന് അനുവദിക്കണമെന്ന് കെ ടി ജലീലിന്റെ അഭിഭാഷകന് അറിയിച്ചതനുസരിച്ച് ഹര്ജി പിന്വലിക്കാന് കോടതി അനുവദിച്ചു..